《与所盘行溪边有一小屋可爱问之乃为南山主人》
宋代·丘葵

相逢海上不须归，两鸟天教一处飞。
何必盘中为子所，苟堪钓处是吾矶。
主人合让泉边屋，吟友来敲月下扉。
闻道山阳曾好隐，此回休道孟光非。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。